Асен Разцветников
Бръмбаран и Бръмбарана

chitanka.info

Снощи дядо Бръмбаран се завърна луд-пиян, сви си кутлето[1] на кука и на протката[2] почука:

— Дум-дум-дум! Брум-брум-брум!… Кой ми прави тук на пук?!

Но зад протката подпряна, чу се баба Бръмбарана:

— Бръм-бръм-бръм! Да те тресне тебе гръм, таласъм със таласъм! Връщай се дома със ред, па да те посрещна с мед!

— Брум-брум-брум! Аз не ща от тебе ум! — викна дядо Бръмбаран, дръпна своя ятаган, па отстъпи надалече, протката на две разсече и си влезе с глъч и шум:

— Бррум-бррум-бррум!

А овошките край тях изпопадаха от смях.

[1] Кутле — петият най-малък пръст на ръката, кутре. ↑

[2] Протка — малка врата откъм улицата. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.